Det gik helt galt, da en fuld mand skulle bortvises fra Zwei Grosse Bier Bar i Aalborg.

En våd tur i Jomfru Ane Gade endte natten til onsdag med en sigtelse for vold. En - ifølge politiet - meget fuld mand blev bortvist fra Zwei Grosse Bier Bar, og en dørmand ville følge ham ud. Det viste sig at være noget af en opgave. Manden satte sig nemlig kraftigt til modværge og slog og truede dørmanden, som bad politiet om assistance. - Da politiet ankom, sparkede han en betjent på benet og truede ham på livet, siger Per Jørgensen, der er vagtchef ved Nordjyllands Politi. Betjenten kom ikke til skade ved episoden, og udover en ordentlig omgang tømmermænd kan fulderikken se frem til en sigtelse for vold mod tjenestemand i funktion.